
Parlamentul României

Camera Deputaţilor
COMISIA PENTRU  MEDIU  ŞI ECHILIBRU ECOLOGIC

	Bucureşti,
	14. octombrie 2014

	Nr.
	4c-27/169


AVIZ
asupra propunerii legislative pentru modificarea art.6 din Legea nr.597/2001 privind unele măsuri de protecţie şi autorizare a construcţiilor în zona de coastă a Mării Negre
În conformitate cu prevederile art.95 din Regulamentul Camerei Deputaţilor, republicat cu modificările şi completările ulterioare, Comisia pentru mediu şi echilibru ecologic a fost sesizată, spre dezbatere şi avizare, cu propunere legislativă pentru modificarea art.6 din Legea nr.597/2001 privind unele măsuri de protecţie şi autorizare a construcţiilor în zona de coastă a Mării Negre, trimis cu adresa nr. PL.x.376 din 2 septembrie 2014. 
Senatul, în calitate de primă Cameră sesizată, a respins propunerea legislativă în şedinţa din 24 iunie 2014. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională. 

Propunerea legislativă are ca obiect modificarea art.6 din Legea 597/2001 privind unele măsuri de protecţie şi autorizare a construcţiilor în zona de coastă a Mării Negre, cu  modificările şi completările ulterioare.
În principal, modificarea constă în stabilirea, de către emitentul autorizaţiei de construire, a faptului dacă lucrările aflate în derulare sau cele de intervenţie urgentă se încadrează în excepţia prevăzută de text şi anume, de la interdicţia executării de lucrări în perioada 15 mai – 15 septembrie în staţiunile turistice de pe litoral şi în zona plajelor cu destinaţie turistică.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru a dezbătut proiectul de lege în şedinţa din data de 14 octombrie 2014.

În urma dezbaterilor, Comisia pentru mediu şi echilibru a hotărât, cu unanimitate de voturi, avizarea negativă a propunerii legislative pentru modificarea art.6 din Legea nr.597/2001 privind unele măsuri de protecţie şi autorizare a construcţiilor în zona de coastă a Mării Negre din următorul considerent: propunerea legislativă a ramas fără obiect de reglementare în urma adoptării Proiectului de Lege privind aprobarea Ordonanţei de urgenţă a Guvernului nr.21/2014 pentru modificarea art.6 din Legea nr.597/2001 privind unele măsuri de protecţie şi autorizare a construcţiilor în zona de costă a Mării Negre. 
În raport de obiectul şi conţinutul reglementării, propunerea legislativă face parte din categoria legilor ordinare. 

 VICEPREŞEDINTE,
    


  SECRETAR,
      PEIA NINEL                                      VASILE DANIEL SUCIU

